Title: ประกาศคณะกรรมการว่าด้วยฉลาก ฉบับที่ 30 (พ.ศ. 2529) เรื่อง  กำหนดกระดาษไขอัดสำเนาเป็นสินค้าที่ควบคุมฉลาก

ประกาศคณะกรรมการว่าด้วยฉลาก

ประกาศคณะกรรมการว่าด้วยฉลาก
ฉบับที่ ๓๐ (พ.ศ. ๒๕๒๙)
เรื่อง กำหนดกระดาษไขอัดสำเนาเป็นสินค้าที่ควบคุมฉลาก

โดยที่กระดาษไขอัดสำเนาซึ่งเป็นสินค้าที่ใช้ทั่วไปเป็นประจำในงานเอกสารนั้น
เป็นสินค้าที่มีคุณภาพให้ใช้งานได้ภายในอายุการใช้งานที่จำกัด  ฉะนั้น เพื่อประโยชน์ในการใช้งานของผู้บริโภค
สมควรกำหนดกระดาษไขอัดสำเนาเป็นสินค้าที่ควบคุมฉลาก

อาศัยอำนาจตามความในมาตรา
๓๐ และมาตรา ๓๑ แห่งพระราชบัญญัติคุ้มครองผู้บริโภค พ.ศ. ๒๕๒๒
คณะกรรมการว่าด้วยฉลากออกประกาศไว้ ดังต่อไปนี้

ข้อ
๑ 
ประกาศนี้ไม่ใช้บังคับแก่กระดาษไขอัดสำเนาที่ผลิตเพื่อการส่งออก
ซึ่งได้ปฏิบัติตามเงื่อนไข ดังต่อไปนี้
(๑)
กระดาษไขอัดสำเนาดังกล่าวต้องแสดงข้อความให้เห็นและอ่านได้ชัดเจนไว้ที่ภาชนะบรรจุหรือหีบห่อบรรจุเป็นภาษาไทยว่า
สำหรับส่งออกเท่านั้น หรือเป็นภาษาอังกฤษว่า For
Export Only 
(๒)
กระดาษไขอัดสำเนาดังกล่าวต้องอยู่ในความครอบครองของผู้ประกอบธุรกิจเพื่อการส่งออก
หรือผู้ผลิต ผู้ขาย หรือผู้จัดหาสินค้านั้นให้แก่ผู้ประกอบธุรกิจเพื่อการส่งออก

ข้อ
๒ 
ให้กระดาษไขอัดสำเนาเป็นสินค้าที่ควบคุมฉลาก

ข้อ
๓ 
กระดาษไขอัดสำเนาที่จะนำออกขายต้องจัดให้มีฉลากที่สามารถเห็นและอ่านได้ชัดเจน
ปิดหรือติดไว้ที่กระดาษไขอัดสำเนา หรือที่ภาชนะบรรจุ แต่กรณีตามข้อ ๔ (๕) และ (๖)
นั้น จะจัดให้มีเป็นใบแทรกไว้ในภาชนะบรรจุก็ได้

ข้อ
๔ 
ฉลากนั้นต้องใช้ข้อความภาษาไทยและอย่างน้อยต้องมีสาระสำคัญ ดังต่อไปนี้
(๑)
ในกรณีที่เป็นสินค้าที่ผลิตในราชอาณาจักร
ให้ระบุชื่อผู้ผลิตและสถานที่ประกอบการของผู้ผลิต
ในกรณีที่เป็นสินค้าที่นำเข้ามาในราชอาณาจักรเพื่อขาย
ให้ระบุชื่อผู้นำเข้าและสถานที่ประกอบการของผู้นำเข้า
ในกรณีที่เป็นสินค้าที่ผลิตขึ้นตามความต้องการ
หรือเพื่อการขายของผู้ประกอบธุรกิจรายอื่น หรือเป็นสินค้าที่นำเข้าเพื่อการขายของผู้ประกอบธุรกิจรายอื่น
คู่กรณีจะตกลงกันให้ระบุเฉพาะชื่อผู้ประกอบธุรกิจ
และสถานที่ประกอบการของผู้ประกอบธุรกิจรายหนึ่งรายใดแต่เพียงรายเดียวแทนก็ได้
แต่ผู้ผลิตหรือผู้นำเข้าดังกล่าว จะต้องส่งสำเนาข้อตกลงดังกล่าวให้สำนักงานคณะกรรมการคุ้มครองผู้บริโภคทราบก่อนจะนำสินค้านั้นออกขาย
ถ้าผู้ผลิตหรือผู้นำเข้าหรือผู้ประกอบธุรกิจรายใดมีเครื่องหมายการค้าที่จดทะเบียนในประเทศไทยแล้ว
จะระบุเครื่องหมายการค้าแทนชื่อและสถานที่ประกอบการของตนก็ได้
(๒)
ชื่อประเทศที่ผลิต
(๓)
เดือน และปีที่ผลิต
(๔)
วันหมดอายุการใช้งาน
(๕)
วิธีใช้
(๖)
ข้อควรระวังในการใช้และการเก็บรักษา
(๗)
จำนวนแผ่น/กล่อง

ข้อ
๕ 
ให้กระดาษไขอัดสำเนาที่ควบคุมฉลากที่นำเข้ามาในราชอาณาจักรเพื่อขายได้รับการยกเว้น
ไม่ต้องจัดให้มีฉลากในขณะนำเข้าที่ด่านศุลกากร
แต่ต้องจัดให้มีฉลากตามประกาศนี้ก่อนที่จะนำออกขาย

ประกาศนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป[๑]

ประกาศ ณ วันที่ ๑๙
สิงหาคม ๒๕๒๙
มาลดี  วสีนนท์
ประธานกรรมการว่าด้วยฉลาก

มณฑิตา/ผู้จัดทำ
๑๗ ธันวาคม ๒๕๕๓

พัสสน/ผู้ตรวจ
๒๐ มกราคม ๒๕๕๔

ชุติมา/ปรับปรุง
๑๗ พฤษภาคม ๒๕๖๐

[๑] ราชกิจจานุเบกษา
เล่ม ๑๐๓/ตอนที่ ๑๖๕/ฉบับพิเศษ หน้า ๑๘/๒๕ กันยายน ๒๕๒๙